**Døle bru**, også skrevet **Dølebru**, og fra 2021: **Dølebrukrysset**, er et tradisjonelt navn på veikrysset mellom hovedveien Kristiansand–Mandal og Holumsveien helt øst i Lindesnes kommune i Agder. Krysset har hentet navn fra broen ved Hanevatn, like ved krysset, men både veikrysset og broen har flyttet seg flere ganger siden den første parsellen ble bygget. Etter åpningen av motorveien Døle bru–Mandalskrysset i desember 2021 har krysset blitt planfritt og heter offisielt «Dølebrukrysset». Krysset har nummer 9.

Den første Døle bru, omtalt som Dølebrua, ble bygget rundt 1800 og var en del av Vestlandske hovedvei mellom Christiania og Stavanger. Neste generasjons Døle bru sto ferdig i 1922. Denne broen var frem til 1969 knutepunktet som knyttet daværende Sørlandske hovedvei/E18 med riksvei 459 til Holum og Møll bru. I 1969 ble europaveien flyttet noe lenger syd i fylling over Hanevatn, mens riksvei 459 ble flyttet i ny parsell litt nordøst for broen. Døle bru fra 1922 ble tatt ut fra det offentlige veinettet, men det nye veikrysset ble fremdeles omtalt som Dølebru eller Holumkrysset. I 2020 ble broen fra 1922 fjernet for å gi plass til det nye motorveikrysset som knytter E39 med fylkesvei 459.

Veikrysset har busstopp og innfartsparkering med 50 plasser. Navnet *Døle bru* brukes også som geografisk referansepunkt, blant annet i forbindelse med motorveiutbyggingen av E39 mellom Kristiansand og Mandal.

Bakgrunn
--------

Gamle vestlandske hovedvei mellom Kristiansand og Mandal har endret parsell flere ganger siden den første kjøreveien ble anlagt i 1796–1807. Den opprinnelige veien gikk på sydvestsiden av Mjåvatn og møtte Holumveien mellom Systadvatn og Hanevatn. Den opprinnelige broen, Dølebrua, er i dag i bruk som traktorvei.

### Broen fra 1922

Etter første verdenskrig ble hovedveien mellom Try og Hanevatn lagt om for å kunne håndtere den økende biltrafikken. Dette førte til at krysset mellom Sørlandske hovedvei og Holumveien ble flyttet litt lenger syd, med ny bro over bekken mellom Systadvatn og Hanevatn. Den nye broen stod ferdig i 1922 og arvet navnet Døle bru. Den hadde en lysåpning på 3,25 meter og en kjørebredde på 4,8 meter. Navnet Døle bru markerte også kryssområdet mellom hovedveien og Holumveien. Den nye veistrekningen Try–Hanevatn sto helt ferdig i 1923 og avløste fergesambandet over Trysfjorden. I tillegg til Døle bru ble det bygget flere broer, blant andre Holmenfoss bru og Gjengesti bru («Knuden»).

### Ombyggingen i 1969

Med stadig økende biltrafikk ble det etter hvert nødvendig å avløse hovedveien fra 1923, inkludert Gjengesti bru og Døle bru. Den nye E18-strekningen ble lagt like inntil Gjengesti bru, på fylling ned til Hanevatn og videre på fylling over Hanevatn. I tillegg ble det bygget et nytt kryss med Holumsveien på østsiden av vannet. Den nye veien og krysset ble åpnet for trafikk i 1969, og samtidig ble Døle bru fra 1922 lagt ned som hovedvei. Broen hadde inskripsjonen «Døle bro 1922» på murrekkverket og ble bevart frem til 2020. Da ble broen revet for å gi plass til det nye motorveikrysset mellom E39 og fylkesvei 459. Det ene brorekkverket er imidlertid bevart og plassert på innfartsparkeringen nord for motorveikrysset. 

Krysset fra 1969 arvet navnet Døle bru, et navn som brukes av både trafikkselskapet Agder Kollektivtrafikk og veimyndigheter som Statens vegvesen og Nye Veier AS. Stedet er også det vestlige start-/endepunktet for motorveiprosjektet Kristiansand vest–Mandal øst, og det østlige start-/endepunktet for motorveiprosjektet Mandal øst–Mandalskrysset. Den første strekningen åpnet 22. desember 2021, mens sistnevnte åpnet for trafikk 24. november 2022 – nøyaktig 100 år etter at Døle bru og Gjengesti bru stod ferdig.

### Veinavn og veinumre

Døle bru har hatt flere veinumre. Den opprinnelige strekningen var en del av ride- og postveien mellom Søgne og Mandal, omtalt som «Den almindelige Vey» på 1600-tallet. Senere ble veien omdøpt til Vestlandske hovedvei, og etter første verdenskrig skiftet veien navn Sørlandske hovedvei.

I 1928 ble riksveisystemet innført i Norge, og Sørlandske hovedvei ble i 1931 skiltet riksvei 40. I 1965 innførte Norge europaveisystemet, og veien skiftet da navn til E18. Døle bru var dermed en del av europaveinettet i fire år, frem til nyveien sto klar i 1969. Den nye europaveien skiftet i 1997 navn til E39 og ble en del av stamveiruten mellom Aalborg i Danmark til Klett sør for Trondheim.

Referanser
----------

1. 1 2  «Lokalrute Mandal-Møll-Dølebru / Agder Kollektivtrafikk». *akt.no*. Arkivert fra originalen 18. juli 2020. Besøkt 16. juli 2020.
2. ↑  «Ferdig E 39-vei halvt år før tiden». *www.aftenbladet.no*. Besøkt 16. juli 2020.
3. ↑  «Faktaark – Døle bru». Statens kartverk. Besøkt 16. september 2020.
4. 1 2  «Innfartsparkering / Agder Kollektivtrafikk». *akt.no*. Arkivert fra originalen 18. juli 2020. Besøkt 16. juli 2020.
5. 1 2  «Slik blir E39 fra Døle bru til Mandalselva i Lindesnes kommune». Nye Veier AS. 23. januar 2020. Besøkt 4. august 2020.
6. 1 2  «E39 Kristiansand vest – Mandal øst». *Nye Veier AS*. Besøkt 16. juli 2020.
7. 1 2  Hageland, Torfinn Normann (2000). *Gamle veger i Vest-Agder*. Statens vegvesen Vest-Agder. s. 122, 160–161. ISBN 8299576105.
8. ↑  *Parcellen Lonelien–Mjaavatn av den sørlandske hovedvei*. Norge, Agder, Kristiansand: Fædrelandsvennen. 15. oktober 1923. s. 2.
9. 1 2  Barth, Fred. (1950). *Vest-Agder fylkes vegvesens historie*. [Grindheims bok- og papirh.] s. 291.
10. 1 2  Aas, Sigurd (1993). *Vegvesenets historie*. [Vegsjefen i Vest-Agder]. s. 7, 202–205.
11. ↑  «Bilde av Døle bru». Kommuneradio.no. 16. januar 2014. Arkivert fra originalen 18. juli 2020. Besøkt 18. juli 2020.
12. ↑  Ankersen, Roald (22. desember 2021). «Her åpner 11 kilometer av den nye motorveien». *fvn.no* **(norsk)**. Besøkt 22. desember 2021.
13. ↑  «Om prosjektet – E39 Mandal Øst – Mandal By». Arkivert fra originalen 27. september 2020. Besøkt 18. juli 2020.
14. ↑  «E39 Kristiansand vest - Mandal Øst». *afgruppen.no* **(norsk)**. Besøkt 18. juli 2020.
15. ↑  Eliassen, Finn-Einar (1995). *Mandal bys historie*. Mandal kommune. s. 626. ISBN 8299025613.
16. ↑  «Forekomst av 'sørlandske hovedvei' i norske aviser fra 1900 til 1999». *www.nb.no*. Nasjonalbiblioteket. Besøkt 19. juli 2020.
17. ↑  «Ensartet veivisersystem gjennemføres for hele landet». *Stavanger Aftenblad*. 12. november 1930. s. 5.

|  |  |
| --- | --- |
| Oppslagsverk/autoritetsdata | Sentralt stedsnavnregister
 |